Steppesalvie

Steppesalvie (Salvia nemorosa) er en flerårig urt i leppeblomstfamilien.

Den er håret og blir 30–60 cm høy. Stengelen har ikke kjertler. Bladene er avlange, butttannete og har hjerteformet grunn. Bladrosetten er vissen ved blomstring. Blomstene er blåfiolette, mer sjeldent rosa eller hvite, 8–12 mm lange og sitter i åpne kranser med 2–6 blomster. Støttebladene er fiolette og minst like lange som begeret. Blomstringstida er juni–september.

Artsepitetet nemorosa hentyder til at planten vokser under trærne i lunder, men er svært misvisende. Den trives derimot på solrike plasser med godt drenert jord. Typiske voksesteder er eng og grasbakke, naken jord og brakkmark. I fjellene finnes den opp til 1450 moh.

Planten er utbredt i Europa vestover til Frankrike og finnes også i Transkaukasia, Iran, Afghanistan, Usbekistan, Kasakhstan og Vest-Sibir. Den deles i to underarter: Subsp. nemorosa vokser i det meste av det europeiske utbredelsesområdet, og subsp. pseudosylvestris [subsp. tesquicola] vokser i Russland, Ukraina, Bulgaria, Hellas og det asiatiske utbredelsesområdet.

Hybridsalvie (Salvia × sylvestris) er en hybrid mellom steppesalvie og engsalvie som vokser vilt i Europa.

Steppesalvie er en vanlig hageplante som i Norge plasseres i herdighetsklasse H4–5. Den ville formen dyrkes ikke så ofte, men det finnes mange kultivarer, som ofte er hybrider med andre arter. Vekstform og blomsterfarge varierer mye. Bladene dufter som solbær og kan brukes i salater, og gartnere kaller ofte arten for solbærsalvie.

Kultivarer

Litteratur

Eksterne lenker 
 

Salvieslekta
Arter formelt beskrevet i 1762
Planter formelt beskrevet av Carl von Linné
Stauder